CELEX: 
Language: lv
Date: 2018-02-19 00:00:00
Title: KOMISIJAS DELEĢĒTĀ REGULA (ES) …/.. ar kuru groza Padomes Regulu (EK) Nr. 673/2005, ar ko nosaka papildu muitas nodokļus dažu tādu preču importam, kuru izcelsme ir Amerikas Savienotajās Valstīs

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Šā Komisijas deleģētās regulas projekta mērķis ir pielāgot tādu pretpasākumu gada līmeni, kuri tiek piemēroti PTO strīdā saistībā ar 2000. gada Amerikas Savienoto Valstu Aktu par ilgstoša dempinga un subsidēšanas kompensāciju (Continued Dumping and Subsidy Offset Act “CDSOA” jeb “Byrd grozījums”).
            
            
               Saskaņā ar CDSOA iepriekšējā budžeta gadā iekasētie antidempinga un kompensācijas maksājumi katru gadu jāsadala starp ASV uzņēmumiem. CDSOA 2003. gada janvārī tika atzīts par nesaderīgu ar Amerikas Savienoto Valstu PTO saistībām. 
            
            
               Tā kā Amerikas Savienotās Valstis nav pielāgojušas savus tiesību aktus PTO nolīgumu saistībām, ES ir atļauts noteikt papildu ievedmuitas nodokli papildus saistošajiem muitas nodokļiem virknei ASV izcelsmes preču, kuru kopējā tirdzniecības vērtība, rēķinot par vienu gadu, nepārsniedz 72 % CDSOA maksājuma no nodokļiem, kas iekasēti par importu no ES, izmantojot skaitļus par pēdējo gadu, par kuru ir pieejami dati. Kopš 2005. gada 1. maija ES ik gadu piemēro papildu ad valorem muitas nodokli tādu konkrētu preču importam, kuru izcelsme ir Amerikas Savienotajās Valstīs
                  1
               , proporcionāli pielāgojot pretpasākumu līmeni pēdējā sadalē veiktajam maksājumam no nodokļiem, kuri iekasēti par ES precēm. 
            
            
               Šis Komisijas deleģētās regulas projekts neparedz diskrecionāru izvēli un ir pilnībā pakļauts juridiskajām saistībām, ko paredzējusi Padome.
            
            
               1.Jaunais pretpasākumu līmenis, ko piemēros no 2018. gada 1. maija, proti, USD 682 823, ir noteikts, pamatojoties uz nesenāko antidempinga un antisubsidēšanas maksājumu, kuri iekasēti 2017. budžeta gadā (no 2016. gada 1. oktobra līdz 2017. gada 30. septembrim), sadali atbilstīgi CDSOA.
            
            
               2.Jaunais pretpasākumu līmenis (USD 682 823) ir ievērojami samazinājies salīdzinājumā ar pretpasākumu pašreizējo līmeni (USD 8 165 179), ko piemēro no 2017. gada 1. maija. 
            
            
               3.Komisijai ir pienākums pielāgot jauno pretpasākumu līmeni, pirmkārt, pievienojot vai svītrojot preces I pielikumā. Ja līmeni šādi pielāgot nevar, tad būtu jāgroza papildu nodokļa likme, ko piemēro precēm I pielikumā. Šajā gadā, svītrojot preces pielikumā, apturēšanas līmenis būtu augstāks vai zemāks nekā 72 % no CDSOA maksājuma. Tādēļ, tā kā apturēšanas apjomu nevar pielāgot zuduma vai samazinājuma apjomam, preces iekļaujot I pielikumā vai svītrojot no tā, piemēro Padomes Regulas (EK) Nr. 673/2005 3. panta 1. punkta e) apakšpunktu.
            
            
               a)Līdz ar to preces neiekļauj I pielikumā un nesvītro no tā, un preču saraksts paliek nemainīgs. 
            
            
               b)No otras puses, papildu nodokļa likme, ko piemēro I pielikuma precēm, tiek grozīta, proti, tā tiek samazināta no 4,3 % pagājušajā gadā līdz 0,3 %, lai pielāgotos pretpasākumu līmenim. 
            
            
               4.Attiecīgi un saskaņā ar Padomes Regulas (EK) Nr. 673/2005 3. panta 1. punkta e) apakšpunktu ar šo deleģētās regulas projektu no 2018. gada 1. maija ASV izcelsmes cukurkukurūzai, briļļu ietvariem un stiprinājumiem, autoceltņiem un sieviešu garajām biksēm un pusgarajām biksēm no denīma piemēro papildu ad valorem nodokļa likmi 0,3 % apmērā. 
            
            
               5.Šā 0,3 % papildu ad valorem nodokļa ietekme uz I pielikumā uzskaitīto četru preču importu no Amerikas Savienotajām Valstīm viena gada laikā atbilst tirdzniecības vērtībai, kas nepārsniedz USD 682 823 (sk. Regulas (EK) Nr. 673/2005 3. panta 1. punkta a) un b) apakšpunktu). Regulas (EK) Nr. 673/2005 II pielikums paliek nemainīgs, jo visas preces minētajā sarakstā jau ir iekļautas I pielikumā. 
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Par šo deleģēto aktu ir notikusi apspriešanās saskaņā ar Eiropas Parlamenta, Padomes un Eiropas Komisijas Kopējās vienošanās par deleģētajiem aktiem 4. punktu. Papildu apspriešanās ar ieinteresētajām personām vai ieinteresētajām aprindām vai ietekmes novērtējuma sagatavošana nav nepieciešama. 
            
            
               3.DELEĢĒTĀ AKTA JURIDISKIE ASPEKTI
            
            
               Šīs deleģētās regulas juridiskais pamats ir 3. panta 3. punkts Padomes Regulā (EK) Nr. 673/2005, ar ko nosaka papildu muitas nodokļus dažu tādu preču importam, kuru izcelsme ir Amerikas Savienotajās Valstīs; tajā grozījumi izdarīti ar Eiropas Parlamenta un Padomes Regulu (ES) Nr. 38/2014, ar ko attiecībā uz deleģēšanas un īstenošanas pilnvaru piešķiršanu konkrētu pasākumu pieņemšanai groza konkrētas regulas saistībā ar kopējo tirdzniecības politiku. 
            
            
               Ar Padomes Regulas (EK) Nr. 673/2005 1. pantu aptur tarifu koncesijas un attiecīgās saistības, kas paredzētas GATT 1994, attiecībā uz minētās regulas I pielikumā uzskaitītajām precēm, kuru izcelsme ir Amerikas Savienotajās Valstīs. Regulas 3. panta 1. punktā izklāstīti kritēriji, saskaņā ar kuriem Komisija katru gadu pielāgo apturēšanas apjomu tādam zuduma vai samazinājuma apjomam, kādu attiecīgajā periodā Byrd grozījums ir radījis ES.
            
            
               KOMISIJAS DELEĢĒTĀ REGULA (ES) …/..
            
         
         
            
               (19.2.2018),
            
            
               ar kuru groza Padomes Regulu (EK) Nr. 673/2005, ar ko nosaka papildu muitas nodokļus dažu tādu preču importam, kuru izcelsme ir Amerikas Savienotajās Valstīs
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2005. gada 25. aprīļa Regulu (EK) Nr. 673/2005, ar ko nosaka papildu muitas nodokļus dažu tādu preču importam, kuru izcelsme ir Amerikas Savienotajās Valstīs
                  2
               , un jo īpaši tās 3. pantu,
            
            
               tā kā:
            
            
               (1)Sakarā ar to, ka Amerikas Savienotās Valstis nav pielāgojušas Aktu par ilgstoša dempinga un subsidēšanas kompensāciju (CDSOA) savām saistībām, kuras izriet no Pasaules Tirdzniecības organizācijas (PTO) nolīgumiem, ar Regulu (EK) Nr. 673/2005 ir noteikts papildu ad valorem muitas nodoklis 15 % apmērā, ko no 2005. gada 1. maija piemēro dažu tādu preču importam, kuru izcelsme ir Amerikas Savienotajās Valstīs. Saskaņā ar PTO atļauju pārtraukt koncesiju piemērošanu Amerikas Savienotajām Valstīm Komisijai katru gadu jāpielāgo šis apturēšanas apjoms tādam zuduma vai samazinājuma apjomam, kādu attiecīgajā periodā CDSOA ir radījis Eiropas Savienībai.
            
            
               (2)CDSOA maksājumi par pēdējo gadu, par kuru ir pieejami dati, attiecas uz to antidempinga un kompensācijas maksājumu sadali, kas iekasēti 2017. budžeta gadā (no 2016. gada 1. oktobra līdz 2017. gada 30. septembrim). Pamatojoties uz Amerikas Savienoto Valstu Muitas un robežaizsardzības iestādes publicētajiem datiem, Savienībai radītais zuduma vai samazinājuma apjoms ir aprēķināts USD 682 823 apmērā.
            
            
               (3)Zuduma vai samazinājuma apjoms ir samazinājies, un attiecīgi ir samazinājies arī apturēšanas apjoms. Tomēr apturēšanas apjomu nevar pielāgot zuduma vai samazinājuma apjomam, preces iekļaujot Regulas (EK) Nr. 673/2005 I pielikuma sarakstā vai svītrojot no tā. Svītrojot gandrīz visas preces, izņemot vienu, pretpasākumu līmenis (4,3 % no papildu ievedmuitas nodokļa) pārsniegtu 72 % no CDSOA maksājuma, bet pēdējās preces atstāšana I pielikumā nozīmētu, ka attiecīgais līmenis būtu zemāks. Tādējādi saskaņā ar minētās regulas 3. panta 1. punkta e) apakšpunktu Komisijai būtu jāsaglabā negrozīts preču saraksts I pielikumā un būtu jāgroza papildu nodokļa likme, lai apturēšanas apjomu pielāgotu zuduma vai samazinājuma apjomam. Tādēļ četras I pielikumā uzskaitītās preces būtu jāsaglabā sarakstā un būtu jāgroza papildu ievedmuitas nodokļa likme, nosakot to 0,3 % apmērā.
            
            
               (4)Šā 0,3 % papildu ad valorem ievedmuitas nodokļa ietekme uz I pielikumā uzskaitīto preču importu no Amerikas Savienotajām Valstīm viena gada laikā atbilst tirdzniecības vērtībai, kas nepārsniedz USD 682 823.
            
            
               (5)Lai izvairītos no kavējumiem grozītās papildu ievedmuitas nodokļa likmes piemērošanā, šai regulai būtu jāstājas spēkā tās publicēšanas dienā.
            
            
               (6)Tādēļ būtu attiecīgi jāgroza Regula (EK) Nr. 673/2005,
            
            
               IR PIEŅĒMUSI ŠO REGULU.
            
            
               1. pants
            
            
               Regulu (EK) Nr. 673/2005 groza šādi:
            
            
               (1)Padomes Regulas (EK) Nr. 673/2005 2. pantu aizstāj ar šādu pantu:
            
            
               “2. pants
            
            
               Precēm, kuru izcelsme ir Amerikas Savienotajās Valstīs un kuras uzskaitītas šīs regulas I pielikumā, papildus muitas nodoklim, ko piemēro saskaņā ar Regulu (ES) Nr. 952/2013*, nosaka ad valorem nodokli 0,3 % apmērā.
            
            
               _________________________
            
            
               * OV L 269, 10.10.2013., 1. lpp.”;
            
         
         
            
               (2)Padomes Regulas (EK) Nr. 673/2005 I pielikumu aizstāj ar šīs regulas pielikumu.
            
            
               2. pants
            
            
               Šī regula stājas spēkā dienā, kad to publicē Eiropas Savienības Oficiālajā Vēstnesī.
            
            
               To piemēro no 2018. gada 1. maija. 
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 19.2.2018
            
            
               
                     Komisijas vārdā –
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        Padomes Regula (EK) Nr. 673/2005 (“Byrd regula”), ar ko nosaka papildu muitas nodokļus 15 % apmērā dažu tādu preču importam, kuru izcelsme ir Amerikas Savienotajās Valstīs (OV L 110, 30.4.2005., 1. lpp.); tajā grozījumi izdarīti ar Komisijas 2017. gada 24. februāra Deleģēto regulu (ES) 2017/750 (OV L 113, 29.4.2017., 12. lpp.), piemērojot papildu nodokli 4,3 % apmērā.
               
               
                  
                     (2)
                  
                        OV L 110, 30.4.2005., 1. lpp.; tajā grozījumi izdarīti ar Eiropas Parlamenta un Padomes Regulu (ES) Nr. 38/2014 (OV L 18, 21.1.2014., 52. lpp.).
               
            
      
    ---documentbreak--- 
      
         
         
            
               PIELIKUMS
            
            
               “I PIELIKUMS
            
            
               Preces, kurām jāpiemēro papildu nodokļi, tiek klasificētas atbilstoši astoņciparu KN kodam un atbilst attiecīgajiem aprakstiem.
            
            
                     
                        0710 40 00
                     
                  
                  
                     
                        Cukurkukurūza
                     
                  
               
                     
                        6204 62 31
                     
                  
                  
                     
                        Sieviešu vai meiteņu garās bikses un pusgarās bikses, izņemot darbam ražošanā un profesionālām vajadzībām, no denīma
                     
                  
               
                     
                        8705 10 00
                     
                  
                  
                     
                        Autoceltņi
                     
                  
               
                     
                        Ex 9003 19 00
                     
                  
                  
                     
                        Briļļu, aizsargbriļļu vai tamlīdzīgu izstrādājumu ietvari un stiprinājumi no parastā metāla
                     
                  
               
               ”